בעקבות פניית המקום הכי חם, נעצר היום צעיר בן 24 מאופקים לאחר שהציע ברשת הטלגרם תמונות וסרטונים של בת זוגו לשעבר, צעירה בת 19. "לא אכלתי ולא ישנתי מאז שהגשתי את התלונה", אמרה הצעירה, שתמונות שלה נמכרו בעשרה עד חמישים שקלים
היום אחר הצהריים נעצר באופקים צעיר בן 24 לאחר שהציע למכירה תמונות וסרטונים של בת זוגו לשעבר ברשת הטלגרם. בת הזוג לשעבר, בת 19,  היתה בקשר עם הצעיר לפני שנתיים ולדבריה, הוא הבטיח לה כי מחק את התמונות והסרטונים שהיו ברשותו.
ב-12 ליולי פרסם האקס בקבוצת הטלגרם הסגורה "סידור סטים ומציאת זיהוי" המונה כ-2,500 חברים, צילום מסך של פרופיל האינסטגרם של הצעירה וכתב: "מוכר תמונות וסרטונים שלה".
היקף החומרים והמחירים נודעו לה באמצעות צילום מסך ששלח לה אחד הרוכשים. "בכמה אתה מוכר, ומה יש לך?", שאל הרוכש והאקס השיב: "10 תמונה 20 סרטון. סרטון ארוך זה משתנה". עלותו של הסרטון "הארוך", שאורכו כ-5 דקות תומחר ב-50 שקלים.
למרות העובדה כי אפליקציית הטלגרם היא פלטפורמה מוצפנת, ושם המשתמש של המוכר אנונימי עבור משתמשי הטלגרם, הצעירה הצליחה לזהות אותו לאור מספר הטלפון שלו ששמור אצלה.
לאחר שהוטרדה ברשתות על ידי גברים שנחשפו לפרופיל באינסטגרם האישי שלה בחסות פרסומיו של האקס, פנתה הצעירה אמש לתחנת המשטרה הסמוכה לבסיס שבו היא משרתת והגישה נגדו תלונה, שהועברה לטיפול משטרת אופקים, מקום מגוריו של האקס.

חרף העובדה כי זהותו של האקס היתה ידועה וחשופה בחומרים שמסרה הצעירה למשטרה, הוא לא נעצר במהלך הלילה.
הבוקר פנתה הצעירה לאיגוד האינטרנט הישראלי, לאחר שלדבריה הרגישה כי בכל רגע שעובר היא ממשיכה להיסחר ברשתות. איגוד האינטרנט הישראלי חיבר אותה אלינו בכדי שנברר מדוע הטיפול בעניינה מתעכב.
פנינו למוקד הסייבר הישראלי, שם נאמר לנו כי מאחר שמדובר בעבירות פליליות שביצע בן הזוג לשעבר, המקרה אינו בתחום טיפולם והמליצו לצעירה להגיע שוב לתחנת המשטרה כדי לקדם את הטיפול בעניינה.
הלכנו אנחנו אל תחנת המשטרה ביפו, שבה שוכנת מחלקת הסייבר של ימ"ר תל אביב החוקרת בימים אלה מספר קבוצות מהטלגרם ומהרשת החברתית דיסקורד, שבהן הופץ ונסחר תיעוד מיני של נשים ישראליות ללא ידיעתן וללא הסכמתן.
בתחנת המשטרה ביפו נאמר לנו שהטיפול במקרה נמצא בידי תחנת משטרת אופקים, זאת משום שמדובר במקרה של "אלימות במשפחה" וכי בימ"ר מתמקדים בחקירת קבוצות טלגרם מסויימות, ולא בקבוצה שבה נסחרים סרטוני הצעירה.
בתחנת המשטרה ביפו נאמר לנו שהטיפול במקרה נמצא בידי תחנת משטרת אופקים, זאת משום שמדובר במקרה של "אלימות במשפחה" וכי בימ"ר מתמקדים בחקירת קבוצות טלגרם מסויימות, ולא בקבוצה שבה נסחרים סרטוני הצעירה
בתחנת אופקים אמרו לנו כי התיק רק הגיע לידיהם מהתחנה שבה הוגשה התלונה. במקביל, עודכנה הצעירה על ידי התחנה כי נעשו ניסיונות לאתר את בן זוגה לשעבר בשתי כתובות במהלך הלילה, אולם הוא לא נמצא וכי הוא דרוש לחקירה. הבהרנו כי קיים חשש שהוא ממשיך למכור את תמונותיה, ובשעה שלוש אחר הצהריים נענינו כי שוטרי התחנה יצאו לנסות לאתרו שוב.
הפעם הצליחו שוטרי התחנה לעצור את הצעיר, שהובא לחקירה בתחנה. בתום החקירה הוא שוחרר לביתו, מחשבו ומכשיר הטלפון שלו נותרו בידי המשטרה. בקשה למחיקת הקבוצה והתכנים שבה תוגש לפרקליטות המדינה על ידי מרכז הסיוע לנפגעות ונפגעי תקיפה מינית.
"לא אכלתי ולא ישנתי בכלל ביומיים האחרונים", אמרה הצעירה למקום הכי חם. "עכשיו כשהוא נעצר והטלפון שלו נלקח ממנו, אני סוף סוף נושמת".
בימים אלה נמשכת חקירת ימ"ר תל אביב בעניינם של שלושה צעירים מהצפון, החשודים בניהול קבוצות טלגרם ודיסקורד, שבהן הופץ תיעוד מיני של מאות נשים ישראליות ללא הסכמתן וללא ידיעתן.
השלושה נעצרו לפני שבוע וחצי, ושוחררו לביתם בתנאים מגבילים. בימים אלה פונה המשטרה לכ-300 נשים שתיעוד מיני שלהן נמצא בקבוצות הללו בכדי שיזהו את עצמן ויגישו תלונות נגד החשודים.
לחשוד ברק קופר מחיפה, צעיר בן 18, מייחסת המשטרה בשלב זה של החקירה עבירות של הטרדה מינית ופגיעה בפרטיות. העבירות בוצעו ככל הנראה בעת שהיה קטין. בחקירתו טען קופר כי לא העלה בדעתו כי ביצע עבירת פגיעה בפרטיות וסבר בתום לב כי מדובר בבחורות שבחרו להפיץ את תמונותיהן על דעתן.
לחשוד אלון גברילוב, בן 20 מחדרה, לוחם בשירות סדיר, מייחסת המשטרה ניהול קבוצת "ישראליות זה מותג", שכללה כ-9,000 משתמשים. הוא חשוד בעבירות של הטרדה מינית ופגיעה בפרטיות, ובעבירות של ניהול מאגר מידע וסחיטה באיומים של נשים שפנו אליו בבקשות להסיר תמונות וסרטונים שלהן מהקבוצה. נציג המשטרה טען בבית המשפט כי מאישה אחת ביקש גברילוב כסף בתמורה להסרת תמונותיה, ומאחרת דרש שתצלם סרטון שבו היא מאוננת וצועקת משפט שהכתיב לה בתמורה להסרת התיעוד שלה מהקבוצה הפומבית.
אלון גברילוב | צילום מסך מהרשתות החברתיות
כפי שנחשף במאקו מוקדם יותר השבוע, תמונה של אישה ישראלית בקבוצות של גברילוב עלתה 100 שקלים, סרטון נמכר ב-250 שקלים והכניסה למאגר נרחב של נשים ישראליות עלתה 500 שקלים.
החשוד השלישי בפרשה הוא קטין ופרטיו אסורים בפרסום.


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







